b"\n_START_ARTICLE_\nKunduz\n_START_SECTION_\nHist\xc3\xb2ria\n_START_PARAGRAPH_\nKunduz ocupa el lloc de l'antiga ciutat de Drapsaka que fou un gran centre de coneixement budista i molt prospera durant el segle\xc2\xa0iii._NEWLINE_El nom de Kunduz no apareix esmentat durant tota l'edat mitjana en les obres dels ge\xc3\xb2grafs musulmans. Pertanyia a la prov\xc3\xadncia de Tukharistan i es creu que podia ser la vila de Wakwalidj o Walwaliz (o sin\xc3\xb3 la mateixa, una ciutat ve\xc3\xafna), que fou ciutat heftalita fins a la conquesta \xc3\xa0rab (lluites del segle\xc2\xa0vii i comen\xc3\xa7ament del VIII) i despr\xc3\xa9s centre administratiu i el lloc on s'encunyaren les monedes de l'Afganistan septentrional fins al temps dels selj\xc3\xbacides. Encara avui dia hi ha diverses ru\xc3\xafnes prop de Kunduz que esperen la seva investigaci\xc3\xb3._NEWLINE_Apareix amb el seu nom en temps dels tim\xc3\xbarides. Fou important en les campanyes de Hussayn Bayqara (Husayn Mirza) especialment en la de 1495-1496, perqu\xc3\xa8 fins aquesta data fou governada pel pr\xc3\xadncep tim\xc3\xbarida rival Mahmud Mirza ibn Abi Said (mort el 1495). El 1506 va caure en mans dels uzbeks, i el 1510 dels saf\xc3\xa0vides. Com aliat d'aquestos va passar a Baber el 1511 que la va fer servir de base (fins a 1514) per les seves expedicions al nord de l'Oxus, a Hisor i Wakhsh, que no van tenir \xc3\xa8xit; la va conservar deixant-la a l'emir tim\xc3\xbarida de Badakshan; durant els anys 1520 a 1524 la van disputar uzbeks i saf\xc3\xa0vides, per\xc3\xb2 va romandre en mans de Badakhshan sota l'alta sobirania de Baber i despr\xc3\xa9s de l'Imperi Mogol; quan Humayun fou enderrocat va quedar en mans de la dinastia tim\xc3\xbarida que esdevingu\xc3\xa9 independent, fins que Humayun va ocupar Kunduz el 1546 i va sotmetre a l'emir de Badakhshan, i fou llavors part del govern del seu germ\xc3\xa0._NEWLINE_El 1584 fou ocupada pels uzbeks van fundar diversos petits khanats entre els quals el de Badakhshan, el de Balkh i el de Khulm, quedant Kunduz dins del primer. El 1645 els tim\xc3\xbarides es van apoderar altre cop de Balkh i del Badakhxan (amb Kunduz), per\xc3\xb2 a la tardor del 1649 en foren definitivament expulsats pels uzbeks. Una dinastia uzbeka es va establir al Badakhxan (el pr\xc3\xadncep portava el t\xc3\xadtol de Mir, equivalent al d'emir o amir) i un delegat seu es va establir a Kunduz. El primer khan independent de Kunduz fou Mahmud Biy que va deixar de dependre del mir de Badakhxan el 1698._NEWLINE_El khan de Kunduz es va sotmetre el 1751 a Ahmad Shah Durrani, per\xc3\xb2 la submissi\xc3\xb3 no va durar molt de temps. A l'inici del segle\xc2\xa0xix Mountstuart Elphinstone va estar a la ciutat on governava un khan uzbek totalment independent de nom Khauldaud Khan que manava un ex\xc3\xa8rcit de 15.000 homes. El 1830 la va visitar John Wood i era una miserable poblaci\xc3\xb3 de 500 o 600 barraques. El 1859 el khanat fou sotm\xc3\xa8s a vassallatge per Dost Muhammad de Kabul. El khanat fou annexionat a l'Afganistan el 1888. La ciutat era considerada aleshores malsana i hi havia paludisme._NEWLINE_A la primera part del segle\xc2\xa0xx fou governada per Sher Khan Nashir, que va fundar una companyia de cot\xc3\xb3 (Spinzar Cotton Company) que encara existeix, i fou una ciutat especialment pr\xc3\xb2spera, junt amb la ve\xc3\xafna Khanabad; es van desenvolupar els cultius com l'arr\xc3\xb2s, les fruites i altres. Era capital de la prov\xc3\xadncia de Kataghan, nom que portava tota la regi\xc3\xb3. El 1964 la reorganitzaci\xc3\xb3 administrativa a l'Afganistan va crear la prov\xc3\xadncia de Kunduz (Qonduz). El 1969 la poblaci\xc3\xb3 de la ciutat s'estimava en 40.000 persones._NEWLINE_Fou la darrera gran ciutat que van dominar els talibans despr\xc3\xa9s de l'ocupaci\xc3\xb3 americana del pa\xc3\xads el novembre del 2001; els americans hi van entrar el 26 de novembre despr\xc3\xa9s de dues setmanes de setge el que va permetre a un miler de persones, incloent membres d'al-Qaeda, talibans i pakistanesos de poder fugir per aire cap al Pakistan des de l'aeroport local."